**Jarné hry – pesničky**

Keď zapálenú Morenu hodili do potoka, privolali slniečko. Detičky môžu mať v rukách kamienky, drevené paličky, vyklepávajú nimi rytmus, pozerajú sa na oblaky vonku, vo vnútri sa pozerajú hore na strop a volajú:

„Klnka, klnka, daj nám slnka, veď ti my ho dáme, keď sa poihráme! Klnka, klnka, daj nám slnca! Zabijeme jalovicu, tebe dáme polovicu do nového hrnca, daj, bože, slnca!“, alebo „Ďuro daj nám slnka, do nového hrnka, veď mi ti ho dáme, keď sa poihráme.“

Zaspievajte si a zahrajte sa s detičkami :

„Čížiček, čížiček, vtáčik maličký,  
povedz mi, čížiček, ako sejú mak?  
Aj tak tak sejú mak, aj tak tak sejú mak,  
aj tak tak sejú mak, aj tak sejú mak.

Čížiček, čížiček, vtáčik maličký,  
povedz mi, čížiček, ako rastie mak?  
Aj tak tak rastie mak, aj tak tak rastie mak,  
aj tak tak rastie mak, aj tak rastie mak.

Čížiček, čížiček, vtáčik maličký,  
povedz mi, čížiček, ako kvitne mak?  
Aj tak tak kvitne mak, aj tak tak kvitne mak,  
aj tak tak kvitne mak, aj tak kvitne mak.

Čížiček, čížiček, vtáčik maličký,  
povedz mi, čížiček, ako melú mak?  
Aj tak tak melú mak, aj tak tak melú mak,  
aj tak tak melú mak, aj tak melú mak.

Čížiček, čížiček, vtáčik maličký,  
povedz mi, čížiček, ako jedia mak?  
Aj tak tak jedia mak, aj tak tak jedia mak,  
aj tak tak jedia mak, aj tak jedia mak.“

**Zopár nápadov na jarné hry pre detičky vonku :**

**Počítajte vtáky** - príchod jari predznamenáva štebot a čvirikanie vtákov. Môžete si vonku všímať vtáčiky na stromoch a počítať ich. Hru môžete ukončiť kŕmením vtáčikov vtáčím zobom.

**Hľadači pokladov** - počas prechádzky si môžete s deťmi zahrať hru „Hľadači pokladov“. Stačí, keď si doma pripravíte vrecúško na poklady a kartičky s obrázkami vecí, ktoré deti majú v prírode pohľadať. Môžu to byť kamienky, kvietky podľa farby, listy z rôznych stromov, šišky, konárik, hmyz... Detičky sa nielen zabavia, ale naučia sa byť v prírode aj pozornými a s vašou pomocou spoznajú rôzne druhy stromov, kvetov, bylín a hmyzu.

### Trpasličie a obrie kroky - Stanovte si cieľ a prejdite k nemu, čo najrýchlejšie trpasličími krokmi. Hru môžete obmeniť veľmi jednoducho, keď zmeníte trpasličie kroky na kroky obrie.

### Hra so zrkadielkom - Počas slnečných dní si zoberte na prechádzku malé zrkadielko. Budú nadšené, keď budú môcť sledovať jasný odraz zrkadla na stromoch a domoch.

### Hľadajte prvé príznaky jari - všímajte si s detičkami prvé zelené púčiky, vtáčiky, hmyz či kvietky. Pri tých najmenších môžete pripojiť aj učenie farieb a prvé počítanie.

## Kreslenie kriedami - ak je vonku sucho, stačí, keď si so sebou zoberiete von kriedy na chodník. Keď už kreslenie na asfalt prestane baviť, kriedy vám poslúžia na nakreslenie škôlky na skákanie, na ktorej si môžete spolu zaskákať.

## Hry s loptou - Hry s loptou môžete ponúknuť na dvore. Chlapci milujú kopanie do lopty. Spestriť im ho môžete malými futbalovými bránkami.

Zabaviť detičky môžete aj malou mäkkou loptou, ktorú si budú vzájomne s vami hádzať. Hru dokážete spestriť tiež kartónovou škatuľou, do ktorej budú loptu hádzať z určitej vzdialenosti.